افغانستان کې د داعش مشر ووژل شول، افغان چارواکي
: افغان چارواکي وايي نن د ‌‌‌‌‌‌ډرون په حمله کې د داعش مشر حافظ سعيد وژل شوی دی. حمله نن مازيګر د ننګرهار صوبې اچين اولسوالۍ کې شوېده. ځايي چارواکي وايي حمله کې د داعش دولس نور کمان‌‌‌‌‌‌ډران هم وژل شوي دي. د ننگرهار والي سليم خان کندوزۍ ډيوه ته په بريد کې د داعش د مشر د وژنی پخلی نه کوي خو وايي د ډرون بريد شوی دی. حافظ سعيد پاکستانی دی او په سيمه کې يې د داعش دخليفه د نماينده دعوا کوله. د نوموړي په اړه مخکې هم يو رپوټ کې ويل شوي وو چې وژل شوې خو بيا هغه رپوټونه سم ونه ختل
د افغانستان په ختیځ کې سیمیز چارواکي وايي چې د داعش ۱۲ مشران د بې پیلوټه الوتکو په بمباريو کې وژل شوي دي. د اچین ولسوال او د ننګرهار د والي ویاند امریکا غږ ته وویل چې په بمبارۍ کې په افغانستان کې د اسلامي دولت ډلې یا داعش مشر، حافظ سیعد، هم وژل شوی دی. دواړو چارواکو دغه راز وویل چې په دې پیښه کې د داعش ۱۲ نور جګپوړي قوماندانان هم ووژل شول. د چارواکو په وینا چې بمباري د پنجشنبې د مازدیګر د ۴ بجو شاوخوا د اچین د عبدالخیلو په سیمه کې وشوه. د اچین ولسوال غالب مجاهد وویل چې د داعش مشران په یوه کور کې راټول شوي وه چې بمباري پرې وشوه. د نوموړي په وینا بمباري ډیره زوروره وه او آن یوساعت وروسته له بمباري شوې سیمې نه لمبې ختلې. داعش تر اوسه د دې پیښې په هکله څه نده ویلي. امریکايي چارواکو هم د ننۍ بمبارۍ او پکښې د وژل شوو کسانو د هویت په اړه څه ندي په ډاګه کړي. تیرکال هم د افغانستان د ملي امنیت ادارې د حافظ سعید د وژل کیدو خبر ورکړ چې بیا ناسم وخوت. حافظ سعید پخوا د پاکستاني طالبانو د ډلې ویاند و چې د ۲۰۱۵ کال په جنورۍ کې په افغانستان کې د داعش د مشر په توګه راڅرګند شو. یادیگرینه: دا خبر د وي او ای اشنا نه اخیستل شوی دی